b'\n_START_ARTICLE_\nSveriges geografi\n_START_SECTION_\nInndeling\n_START_PARAGRAPH_\nSverige er inndelt i tre landsdeler: G\xc3\xb6taland, Svealand og Norrland. G\xc3\xb6taland utgj\xc3\xb8r den s\xc3\xb8rlige delen av Sverige, Svealand den midtre delen, og Norrland den nordligste delen.\n_START_SECTION_\nKlima\n_START_PARAGRAPH_\nSelv om Sverige strekker seg langs de samme breddegrader som Norge, ligger landet p\xc3\xa5 \xc3\xb8stsiden av de skandinaviske fjellene, og dette p\xc3\xa5virker klimaet en god del. Dette hindrer i stor grad den milde atlanterhavsluften i \xc3\xa5 str\xc3\xb8mme inn over landet, og gj\xc3\xb8r klimaet en god del kaldere enn i Norge. _NEWLINE_Dev s\xc3\xb8rvestlige omr\xc3\xa5dene av Sverige har mye det samme klimaet som Danmark og Nederland, s\xc3\xa6lig G\xc3\xb6teborg og andre steder langs kysten av Kattegat. Her er det fuktig og kj\xc3\xb8lig om vinteren med regn og sn\xc3\xb8 om hverandre, mens sommeren har regnbyger, men ofte lyst og mildt v\xc3\xa6r. Nordlige deler av Sverige har derimot et mye mer kontinentalt klima, der somrene er omtrent like milde som i s\xc3\xb8r, mens vinteren er mye kaldere. Bottenvika fryser vanligvis til i l\xc3\xb8pet av vinteren, og dette gj\xc3\xb8r at iskald luft fra Russland eller Barentshavet kan str\xc3\xb8mme inn i Nord-Sverige uten \xc3\xa5 g\xc3\xa5 over \xc3\xa5pent hav. I tillegg er vinteren ofte skyet med lett sn\xc3\xb8fall lange perioder i strekk. N\xc3\xa5r vinden bl\xc3\xa5ser fra Atlanterhavet og over fjellene i Norge, t\xc3\xb8rker luften opp og blir litt varmere, slik at temperaturen i sentrale og s\xc3\xb8rlige deler av Sverige ofte ligger over 0\xc2\xbaC med forholdsvis t\xc3\xb8rre v\xc3\xa6rforhold. Lavtrykk i \xc3\x98stersj\xc3\xb8en kan derimot f\xc3\xb8re til kraftig sn\xc3\xb8fall ogs\xc3\xa5 i de s\xc3\xb8rligere omr\xc3\xa5dene av Sverige. _NEWLINE_V\xc3\xa5ren er den t\xc3\xb8rreste og minst skyede tiden p\xc3\xa5 \xc3\xa5ret i det meste av Sverige. I mai har som regel mesteparten av sn\xc3\xb8en smeltet, bortsett fra helt nord og i fjellene, og temperaturene \xc3\xb8ker. Om sommeren er temperaturen blitt s\xc3\xa5pass h\xc3\xb8y at man ganske ofte kan f\xc3\xa5 tordenv\xc3\xa6r. Tordenbygene blir som regel dannet over fjellene om ettermiddagen, og g\xc3\xa5r \xc3\xb8stover om kvelden. Derfor f\xc3\xa5r kysten av Bottenvika ofte mer sol enn fjellomr\xc3\xa5dene om ettermiddagen. Det s\xc3\xb8rsvenske h\xc3\xb8gland i Sm\xc3\xa5land og den s\xc3\xb8rlige del av V\xc3\xa4sterg\xc3\xb6tland har ett lidt kaldere klima enn \xc3\xb8vrige S\xc3\xb8r-Sverige. Men \xc3\xb8st av h\xc3\xb8glandet, langs sm\xc3\xa5landskysten, er sammen med lavlandet i \xc3\x98st-Svealand, n\xc3\xa6r Stockholm og Uppsala, oftest det varmeste omr\xc3\xa5det om sommeren, men temperaturen minker bare sakte p\xc3\xa5 vei nordover. Til og med i Lappland helt i nord har man gjennomsnittlige maksimumstemperaturer over 16\xc2\xbaC om sommeren. Man kan riktignok f\xc3\xa5 frost over 1000 m selv p\xc3\xa5 sommerstid, og dette omr\xc3\xa5det er som regel det kaldeste i hele Skandinavia om vinteren. _NEWLINE_Stockholm har en \xc3\xa5rlig nedb\xc3\xb8rsnormal p\xc3\xa5 554 mm, G\xc3\xb6teborg har 670 mm, mens Pite\xc3\xa5 i nord har 517 mm.\n_START_SECTION_\nLister\n_START_PARAGRAPH_\nSveriges 10 st\xc3\xb8rste sj\xc3\xb8er i fallende st\xc3\xb8rrelsesorden: V\xc3\xa4nern, V\xc3\xa4ttern, M\xc3\xa4laren, Hj\xc3\xa4lmaren, Storsj\xc3\xb6n (Krokom og \xc3\x85re), Siljan, Tornetr\xc3\xa4sk, Hornavan, Uddjaure og Bolmen._NEWLINE_Sveriges 10 st\xc3\xb8rste \xc3\xb8yer i fallende st\xc3\xb8rrelsesorden: Gotland, \xc3\x96land, Orust, Tj\xc3\xb6rn, Hisingen, V\xc3\xa4rmd\xc3\xb6n, V\xc3\xa4dd\xc3\xb6 och Bj\xc3\xb6rk\xc3\xb6, F\xc3\xa5r\xc3\xb6, Sela\xc3\xb6n og Gr\xc3\xa4s\xc3\xb6._NEWLINE_Sveriges 10 lengste elver: Klar\xc3\xa4lven, Torne\xc3\xa4lven, Dal\xc3\xa4lven, Ume\xc3\xa4lven, \xc3\x85ngerman\xc3\xa4lven, Lule\xc3\xa4lven, Vindel\xc3\xa4lven, Kalix\xc3\xa4lven, Ljusnan og Indals\xc3\xa4lven.'